Bréf um fjölmiðla, sjóði, gjaldþrot og siðblindu

Fjölmiðlar og einokun

Þegar fjölmiðlafrumvarpið var lagt fram forðum var tilgangurinn sá að

hindra svipaða einokun á fjölmiðlum og Íslendingar hafa búið við á

matvörumarkaði. Afleiðingarnar þess að frumvarpið varð ekki að lögum má

sjá á áróðurstækjum Baugs í fjölmiðlum sem mynduðu varnarvegg fyrir útrás

Jóns Ásgeirs og félaga og tryggði þeim jafnframt hliðholla orðræðu. Ekki

aðeins til að móta huga almennings heldur ekki síður til að ná sér niður á

þeim sem voru þeim til trafala.

Jón Ásgeir varpar af sér grímunni – hafi hún ekki þegar verið fallin – og

sýnir þjóðinni hvernig siðblindan getur farið með mann. Með hjálp sinna

dyggu félaga, Pálma í Fons og Steina í Kók, tryggir hann sér áframhaldandi

rödd á síðum dagblaðanna.

Hvenær er komið nóg? Hvenær fáum við að sjá fjölmiðlafólk reka af sér

slyðruorð Baugs? Hvenær fáum við að sjá ráðamenn sýna af sér einhvern dug?

Af hverju eru þingmenn ekki búnir að setja önnur lög um eignarhald

fjölmiðla sem tryggir óháðan fréttaflutning? Nú vantar bara að Sigurjón

Egilsson verði trekktur aftur upp að hætti Baugs til að mykjudreifa

svolítið – það myndi kóróna herlegheitin.

Fyrir nokkrum árum misnotaði sjálfur forseti lýðveldisins vald sitt með

því að neita að skrifa undir lög sem tryggðu fólkinu í landinu ómengaða

umfjöllun fjölmiðla. Vald sem hefði að öllum líkindum tryggt að allur

fréttaflutningur um útrásaraulana hefði verið laus við kám Baugs.

Vonandi er forsetinn hreykinn af sér núna.

- - -

Peningamarkaðssjóðirnir

Hef þetta stutt og vonandi skorinort.

Peningamarkaðssjóðir reynast tálbeita bankanna til að draga fé fólks þangað sem þeir hafa meiri möguleika á að leika sér með þá og klúðra svo málinu rækilega. Þeir ljúga að fólki að um örugga fjárfestingu sé að ræða. Við mig var sagt að þetta væri öruggara en að setja á innlánsreikning (reyndar að hluta rétt fram að fallinu).

Eitt finnst mér ekki koma nógu sterkt fram nú eftir að búið er að opinbera klúðrið. Þeir sem voru með fé í peningamarkaðssjóðum Landsbankans fá langminnst út úr þeim og munar þar verulega. Auðvitað fékk Glitnir tíma til að laga til í sjóði 9 sem er reginhneyksli og þá er auðvitað ekki hægt að loka því máli með vísan til að þeir hafi haft par dag(a) til að taka til.

Spurningin er: Hver vegna kemur allt langverst út hjá Landabankanum? Það er sama í hvað skúmaskot er skoðað alltaf er langmesti skíturinn hjá LÍ, Halldóri og Sigurjóni. Halldór segir að ekki megi persónugera málin en það er nú bara fjandi erfitt þegar málin eru öll í mesta klúðrinu hjá þeim. Icesave er milliríkjadeila og allt á hliðinni, peningamarkaðssjóðir í brunarústum og so videre.

- - -

Gjaldþrot

Spurning hvort eina leið almennings til að snúa vörn í sókn sé ekki að taka höndum saman og lýsa sig gjaldþrota.

Það hlýtur að snúa blaðinu við og þvinga lánadrottna til að semja við okkur skuldunautana sem eum að kikna undan verðtryggingu, ofurvöxtum og gengishruni en ekki öfugt.

Áhugavert að sjá hvernig kerfið myndi bregðast við því.

Pælum í því.

- - -

Björgunaraðgerðir fyrir útvalda

Ég hef fylgst nokkuð með umræðunni um að verið sé að bjarga æðstu toppunum í bönkunum sem höfðu tekið lán fyrir hlutabréfakaupum og standa því mjög illa núna, eins og margir.

Einn stærsti hluthafinn í Kaupþing var maður að nafni Ingvar Vilhjálmsson sem var yfir markaðsviðskiptum á Íslandi. Nú bregður svo við að á lista yfir 20 stærstu hluthafa Kaupþings http://m5.is/?gluggi=felag&felag=15&innrigluggi=hluthafar þar sem Ingvar var áður er nú komið félag sem heitir Ingvar Vilhjálmsson ehf., félagið er stofnað á þessu ári. Ætli það sé tenging þarna á milli, ætli verðlausu hlutirnir og lánin fari nú í þetta félag sem á svo að verða gjaldþrota en ekki upphaflegi eigandinn?

Það virðist sem sumum eigi að bjarga en öðrum ekki. Af hverju fer starfsemi skilanefnda bankanna fram fyrir luktum dyrum, hvað er verið að gera þar?

Mér er algjörlega farið að blöskra og það er orðið ljóst að ný ríkisstjórn verður að taka við völdum til að hreinsa andrúmsloftið strax.

- - -

Siðblinda

Í darraðardansi hversdagsins er kapítuli út af fyrir sig að skoða afstöðu

mannanna sem komu okkur í þennan fúla pytt. Allir eiga þeir það

sameiginlegt að vera slegnir umtalsverðri blindu, ýmist siðferðilega eða á

eigið vægi. Jón Ásgeir er alveg viss um Baugur geti „bjargað Íslandi“ um

leið og hann snarar út 1 og hálfum milljarði í reiðufé til að kaupa sér

blað. Hann er líklega búinn að gleyma að það var hann og Baugur sem áttu

drjúgan þátt í þessari íslensku helför.

Hannes Smárason er alveg til í að hjálpa Íslendingum að koma sér á

lappirnar aftur, líklega með sinni sérfræðilegu þekkingu á því hvernig á

að fara með peninga.

Ég persónulega hefði heldur kosið að Jón Ásgeir borgaði Icesave eitthvað

til baka með þessum smáaurum sínum, kannski sérstaklega með tilliti til

þess að megnið af útlánum Icesave fóru til Baugs. Þau hin sömu útlán og

hanga yfir höfðum okkar hinna.

Ég persónulega myndi ekki vilja sjá krumlurnar á Hannesi eða öðrum

útrásaraula í íslensku efnahagslífi nokkru sinni aftur, þeir eru búnir að

gera nóg.

Finnst þingmönnum Sjálfstæðisflokksins enn ekki vera „nokkur stemmning“ til

þess að frysta eignir þessara manna á meðan öll kurl koma til grafar? Er

hugsanlegt að þingmenn Sjálfstæðisflokksins séu hreinlega löngu búnir að

missa hæfileikann til að hlusta á fólkið sem hefur vald til að kjósa sér

fulltrúa?

- - -

Mótmæli

Nú er að „duga eða drepast“ fyrir Samfó, þau fá nokkra daga til að bæta ráð sitt og rjúfa stjórnarsamstarfið áður en ég missi allt álit (Jóhanna stendur sig samt alltaf eins og hetja)….svo vill ég kosningar og nýja „uppálappirnar stjórn“. Framhaldið hlýtur svo að vera alger uppstokkun og nýtt kosningakerfi þar sem hægt er að kjósa fólk, ekki flokksmaskínur og klíkur…við erum komin með uppí hvirfill af því.

Varðandi mótmæli, af því það var verið að tala um þau hér í dag. Ég fór í gönguna niður á Austurvöll og mér fannst þetta vera sterkur fundur og sérstaklega gaman að sjá hversu mikið hefur bæst í hópinn, hversu fjölbreyttur hann er að verða, einskonar sneiðmynd. Sem segir auðvitað sína sögu…en ég vill fá miklu fleirri næst!

Árið 2003 bjó ég í Barcelona og tók þátt í margra mánaða mótmælum þar sem fólust einfaldlega í því að á hverju kvöldi klukkan tíu náði maður sér í pott og sleif fór út og „trommaði“ í hálftíma. Nágranni minn tók þetta reyndar mjög íþróttamannslega og labbaði sér yfirleitt út með litla sleggju og lamdi ljósastaurinn fyrir utan húsið í hálftíma. Vegfarendur notuðu lyklakippur, flautur, dósir…hvað sem hendi var næst.

Þessi mótmæli náðu inní merg og bein í spænskri pólitík og vöktu líka heimsathygli. Þau voru í orðsins fyllstu; hávær mótmæli…consentreruð rödd sem náði því takmarki sem hún ætlaði sér. Rödd sem var ekki bara sameiningartákn allra íbúa borgarinnar heldur líka rödd sem yfirsteig klisjur, og flokkadrætti. Þarna var krafan skýr og í takti…Við viljum ekki stríð…við viljum ekki taka þátt í árásargjörnum kapítalisma…við viljum frið til þess að lifa lífinu í Samfélagi við annað fólk.

Þumbar og hrímþursar sem við stundum erum Íslendingar þá viljum við samt líka búa í samfélagi. Og það sem meira er, að sá búskapur sé; margbrotinn, skemmtilegur, og af virðingu við Sóma okkar sem er náttúran og auðlindir hennar. Við viljum umhverfi þar sem sköpunargleði er í fyrirrúmi en ekki ládeyða, undirlæguháttur og allsendis óþarfar kokgleypingar.

Við fólkið viljum ráða ferðinni í Lýðveldinu Íslandi.

Mér fannst skína eilítið í þetta á Austurvelli í dag.

- - -

Merkileg heimildamynd

Fyrir mánuði síðan var að koma út framhald af heimildakvikmynd sem kom í fyrra og heitir „Zeitgeist the movie“. Myndirnar tvær fjalla um stóra sannleikann í heimsmálunum; bankakerfið, federal reserve, bandaríkjastjórn, herinn o.s.frv. Þær eru guðs náð og gjöf á krepputímum þar sem almenningur er eitt stórt spurningamerki og skilur ekki hvað gerðist og engum er treyst. Þær eru það sem kaninn kallar „eye opener“. Sjálfur var ég ein stór gæsahúð eftir að hafa séð þær og átti erfitt með að sofa þar sem hugsanirnar bara flugu fram og til baka.

Ástæða þess að ég sendi þér þessa ábendingu er sú að almenningur einfaldlega verður að sjá þær, þó ekki nema til að ranka aðeins við sér og átta sig á því hvað er raunverulega að gerast. Ég ætla því persónulega að senda áfram orðsporið eins langt og ég get og valdi meðal annars þig þar sem þú ert í áhrifamannastöðu. Ég býst ekki við að þú hafir tímann til að sjá myndirnar en mínu markmiði er náð ef þú bara leggur nafnið „Zeitgeist“ á minnið, þú munt heyra þeirra getið aftur og vonandi horfa á þær að lokum!

Myndirnar voru báðar sýndar á stórum kvikmyndahátíðum í Hollywood og verðlaunaðar þar. Þær eru ókeypis og hægt að horfa á bæði beint af netinu eða með torrent niðurhali (betri gæði)

http://www.zeitgeistmovie.com